Vloedrampkomitee in ongeluk ná oorsigbesoek aan KZNFoto ter illustrasie. (Foto: Unsplash) Lede van die ad hoc-komitee vir vloedrampverligting is Sondagaand in ŉ motorongeluk betrokke nadat hulle ŉ besoek aan een van die KwaZulu-Natalse munisipaliteite afgelê het oor die stand van sake ná die verwoestende vloede. Die parlement het in ŉ verklaring namens die medevoorsitters van die ad hoc-komitee, Cedrick Frolick en Jomo Nyambi, gesê die komiteelede se voertuig het glo teen ŉ dier gebots wat die pad onverwags oorgesteek het. “Geen lede van die afvaardiging of ondersteuningspersoneel het enige ernstige beserings weens die voorval opgedoen nie,” lui die verklaring. Die ongeluk het op die N2 noordwaarts by Umtentweni in Port Shepstone plaasgevind. Die ad hoc-komitee het die dag by die Ray Nkonyeni- plaaslike munisipaliteit deurgebring en verskeie skole besoek, asook die skade aan die Mthavuna-pompstasie en die N2-Umgababa-padinfrastruktuur ondersoek. Die komitee het Saterdag die KwaDukuza- plaaslike munisipaliteit besoek met die oog daarop om self te sien watse uitdagings die provinsie se plaaslike regeringsdepartemente ondervind in hul pogings om beskadigde paaie en geboue ná die vloede te herbou. Die medevoorsitters het vroeër onderneem om met die nasionale regering samesprekings te voer oor die toekenning van hulpfondse vir KwaZulu-Natal om onder meer broodnodige infrastruktuur te herstel. Dit is nog nie duidelik of die komiteelede Maandag hul besoeke aan die plaaslike munisipaliteite ná die ongeluk gaan voortsit nie.